Mizík, Stanislav, poslanec NR SR (2020-09-17):
Vážené kolegyne a kolegovia, tento návrh na vyslovenie súhlasu s pôsobením amerických vojakov na Slovensku, príslušníkov americkej soldatesky v Slovenskej republike, je ďalším samodeštrukčným krokom súčasnej vlády. Je to pokračovanie v činnosti predchádzajúcich vlád. Je to pokračovanie metódy salámovej taktiky či taktiky varenia žaby. V tomto sú všetky vlády, ktoré tu pôsobili už od čias Československa, od prezidentského pijana Vaška Havla až po amerického sluhu Kisku rovnaké. Tak prezidenti, ako aj vlády boli a sú americkými sluhami, podržtaškami. Či boli červení, či boli modrí, či súčasne modro-červeno-ružoví, v tejto otázke boli a sú rovnakí. Vždy slúžili a slúžia len jednému pánovi. Už vstup do NATO pod vedením USA za vlády Dzurindu bola ťažká chyba. Toho Dzurindu, ktorý, keď sa otočil, spomínal na minulosť ešte za socializmu, že pozerá sa po šťastnej krajine, nie na utrpenie, klamstvo, zmar, a ďakuje mu, ďakujem ti, slávny Február. Toho Dzurindu, čo sa mu v hlave poplietlo už, a obdivovateľ socializmu a Varšavskej zmluvy prešiel prerodom na stranu NATO. Vážení poslanci, po našom území sa premávajú vojaci NATO, ktorí spôsobili nevýslovné utrpenie v množstve štátov. Tu v parlamente som viackrát hovoril aj som vymenoval vojny vedené Spojenými štátmi. Tými Spojenými štátmi, ktorých vyprášili bosonohí šikmookí vlastenci z ryžových polí a džungle. Vyprášili ich aj bosonohí bradatí v turbanoch nasadených na hlavách v Afganistane. Tými USA, ktorí spôsobili vznik Islamského štátu a spôsobili migračnú vlnu islamských nájazdníkov. Teraz tu majú prísť len štyria. Pán minister sa zameral na CIMIC, ale tu je dôležitejší PSYOPS. Práve PSYOPS je tá satanská manipulácia, ktorej cieľom je manipulovať verejnú, cieľovú verejnosť s cieľom ovplyvniť jej emócie, motívy a uvažovanie a chovanie vlád, strán, skupín a jednotlivcov. Účelom je vyvolať uvažovanie k dosiahnutiu cieľa psychologickej operácie. Čo môže byť práca PSYOPS? No je to súhrn psychologických operácií, ktoré tvoria nakoniec celkovo psychologickú vojnu. Čo to zahŕňa? Čo to môže aj zahŕňať? No fake news, informačnú vojnu. Celé armády trolov, médiá, spracovanie ich pravdivých informácií sa označí za hoax. Hoax bude vyhlasovaný za pravdu. A ešte, áno, môžu sa urobiť aj sakrálne obete na vybičovanie vášní. Nič im nie je cudzie. Špeciálne operácie majú názvy špeciálne, lebo sú tam onakvejšie sofistikovanejšie metódy, a toto je práca pre PSYOPS. Je to temný svet, je to svet špiny, manipulácie, ktorá má ovplyvňovať verejnosť a verejnú mienku. Nech je mementom múdrosť, múdrosť v úvodzovkách, náčelníka štábu amerických vzdušných síl generála Charlesa Quintona Brauna, ktorý je presvedčený, že USA v budúcnosti sa dostanú do vojny, a pripravuje sa hlboko na ňu. Tento veliteľ, podľa mňa mdlejšieho rozumčeka, povedal to, o čom by mal čušať, to mu, dúfam, vysvetlili jeho vedúci. Ale preňho milióny či miliardy mŕtvych nič nehovoria. On asi prežije v bunkri jadrovú zimu aj 200 rokov. A takýchto tu privlečieme, aby nám vymývali mozgy. Ďakujem, toto menučko mne osobne nechutí. A myslím si, že ani žiadnemu normálnemu človeku. Táto štvorkusová porcia americkej delikatesy môže chutiť len sluhom. Ďakujem. (Potlesk. Reakcie z pléna.)